《阮云台阁学师重摹石鼓歌用东坡韵》
清代·陈鸿寿

我后坡公几辛丑，集古不见六一叟。石鼓又经七百年，点𪑮欲化长虹走。

涌盄渫㳿既聱牙，趩𧾨{豕唇}蜀讵适口。何如古癸字无多，畴兹疑案坛山后。

前年天藻重编排，抉剔文义还什九。其𦚎孔庶羉𣬎𣬎，亦有鱮鲤橐杨柳。

收缩元气归豪芒，转动天枢灿星斗。从臣才艺简选精，珍宜拱璧悬臂肘。

连江伪刻何足论，若粟去秕苗去莠。琅嬛仙人一代宗，龙文健笔苏韩友。

金石借证经史讹，斤权㞼殹悟鷇{孛殳}。天下流传秘本希，三百余字袭蝌蚪。

缅思苏李张窦徐，欧褚虞杜皆前耇。品评墨妙群推崇，猎碣潜驱犬羊嗾。

诸侯剑佩骋雄俊，锡以彤弓及鬯卣。大书深刻理则那，昭示日月振蒙瞍。

陈仓凤翔踪迹奇，不将荒幻等岣嵝。日炙雨淋致漫漶，要其气体弥深厚。

重摹安置郡学中，参订同观志某某。十三经版各辉映，凤翥龙翔属谁有。

由来作人邦家基，南山颂栲北山杻。竟拟兼金耀虓虎，青比朱丝约刍狗。

爱古端资汲绠深，如公真与颉籀偶。惜早沈沙更嵌金，遂令读者徒搔首。

岁年甲乙从缺略，毋怪亭林事攻掊。我闻神异靖康时，济河风大重莫取。

至今璧合珠亦联，圜桥左右离尘垢。文武成康流泽长，中兴遗迹蛟龙守。

贞珉况复树东南，文物声名长不朽。吴山峨峨浙水深，猗欤休哉万年寿。

作者简介：陈鸿寿（1768～1822年），钱塘（今浙江杭州）人，书画家、篆刻家。字子恭，号曼生、曼龚、曼公、恭寿、翼盦、种榆仙吏、种榆仙客、夹谷亭长、老曼等。曾任赣榆代知县、溧阳知县、江南海防同知。其工诗文、书画，善制宜兴紫砂壶，人称其壶为“曼生壶”。书法长于行、草、篆、隶诸体。为“西泠八家”之一。有《种榆仙馆摹印》、《种榆仙馆印谱》行世，并著有《种榆仙馆诗集》、《桑连理馆集》。嘉庆二十一年为周春撰著的《佛尔雅》提写序跋。